દક્ષિણ આફ્રિકા વિરુદ્ધ પહેલી વન ડેમાં પ્રભાવશાળી પ્રદર્શન કરનારાે લેગ સ્પિનર અમિત મિશ્રા વન ડે ટીમમાં પોતાનું સ્થાન જાળવી રાખવા માટે ઉત્સુક છે અને આના માટે પોતાનાં પ્રદર્શનમાં સુધારો કરવાનો પ્રયાસ કરશે. મિશ્રાએ કહ્યું, ”વન ડે ટીમમાં વાપસી કરીને મને બહુ જ સારું લાગ્યું છે. મને ખુશી છે કે હું સારી બોલિંગ કરી રહ્યો છું. ભારત તરફથી રમતી વખતે આત્મવિશ્વાસ હોવો બહુ જ જરૂરી છે. વિકેટ મળે કે નહીં, પરંતુ સૌથી મહત્ત્વપૂર્ણ વાત યોગ્ય લાઇન લેન્થથી બોલિંગ કરવાની છે.”પહેલી વન ડેમાં ૪૭ રનમાં બે વિકેટ ઝડપનારા લેગ સ્પિનર મિશ્રાએ કહ્યું, ”હાલમાં હું સારી બોલિંગ કરી રહ્યો છું. હું વધુમાં વધુ વિકેટ ઝડપવા ઇચ્છું છું અને મેચની સ્થિતિ અનુસાર બોલિંગ કરવાનું મારું લક્ષ્ય રહેશે. પહેલી વન ડેમાં મેં જાણીજાઈને બોલ મિક્સ કર્યા અને ફ્લાઇટ કરાવવાની પણ કોશિશ કરી હતી. હું બેટ્સમેનને ક્રીઝ પર સેટ થવાનો મોકો આપવા ઇચ્છતો નહોતો.”